Limpopo-veediewe kry byna 100 jaar tronkstrafArgieffoto Puik ondersoekwerk deur beamptes van die Tzaneen-polisiëringsgebied se veediefstaleenheid in Limpopo het daartoe gelei dat drie veediewe gesamentlik tot 96 jaar tronkstraf gevonnis is, sonder die opsie om boetes te betaal. Lt.kol. Moatshe Ngoepe, provinsiale polisiewoordvoerder, het gesê die veediewe is onlangs in die Tzaneen-streekshof skuldig bevind en gevonnis nadat hulle ŉ geruime tyd gemeenskapslede op plase en nedersettings in die streek geteister het. Hulle is in hegtenis geneem nadat hulle tussen Junie 2013 en September 2013 onder meer talle beeste, hoenders en bokke gesteel het. Lesley Leshabane (35) is gesamentlik tot 7 jaar tronkstraf gevonnis vir veediefstalsake in Hoedspruit. Andries Chauke (39) is gesamentlik tot 42 jaar tronkstraf gevonnis vir veediefstalsake in die omgewing van Maake, Modjadjiskloof, Haenertsburg en Tzaneen. Rakubu David Mathabatha (46) is gesamentlik tot 47 jaar tronkstraf gevonnis vir veediefstalsake in die omgewing van Maake, Haenertsburg en Tzaneen. Lt.genl. Nneke Ledwaba, provinsiale polisiekommissaris, het die swaar vonnisse verwelkom en die beamptes geloof vir hul goeie werk. Hy het ook alle boere gewaarsku om veral oor die feestyd paraat te wees en na hul vee om te sien.